ชายไทย 9 ราย กลับจากตปท. ติด “โควิด” ดันยอดป่วยสะสม 3,054 คน ไม่มีผู้เสียชีวิตเพิ่ม
"นพ.ทวีศิลป์" โฆษก ศบค. เผยชายไทย 9 ราย เดินทางกลับจากตปท. ติด "โควิด" ดันยอดป่วยสะสม 3,054 คน ไม่มีผู้เสียชีวิตเพิ่ม
"นพ.ทวีศิลป์" โฆษก ศบค. เผยชายไทย 9 ราย เดินทางกลับจากตปท. ติด "โควิด" ดันยอดป่วยสะสม 3,054 คน ไม่มีผู้เสียชีวิตเพิ่ม
27 พ.ค. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 27 พ.ค.63 เมื่อเวลา 11.30 น.ที่ผ่านมา ที่ทำเนียบรัฐบาล
โดยระบุว่า พบผู้ติดเชื้อโควิด-19 เพิ่ม 9 ราย ทำให้ยอดป่วยยืนยันสะสมขณะนี้อยู่ที่ 3,054 ราย รักษาหายเพิ่ม 2 ราย รักษาหายแล้ว 2,931 ราย ยังรักษาอยู่ 66 ราย ไม่มีผู้เสียชีวิต ยอดเสียชีวิตรวมยังคงอยู่ที่ 57 ราย
สำหรับผู้ป่วยใหม่ ทั้ง 9 รายนี้ เป็นเพศชาย เดินทางกลับจากต่างประเทศ และเข้าพักยังสถานกักกันที่รัฐจัดให้ หรือ State Quarantine
โดย 2 รายแรกเป็นชายไทย อายุ 18 และ 27 ปี กลับจากสหรัฐอเมริกา เมื่อวันที่ 12 พ.ค. เข้าพัก State Quarantine ที่ จ.ชลบุรี และตรวจพบเชื้อวันที่ 26 พ.ค. ไม่มีอาการ
รายที่ 3 เป็นชายไทย อายุ 34 ปี อาชีพพนักงานนวด กลับมาจากประเทศกาตาร์ เมื่อวันที่ 22 พ.ค. และเข้าพัก State Quarantine ที่ จ.สมุทรปราการ มีอาการไข้ 38 องศา ไอ จมูกไม่ได้กลิ่น และตรวจพบเชื้อเมื่อวันที่ 25 พ.ค.
ส่วนอีก 6 ราย เป็นนักศึกษาชาย อายุ 23-33 ปี กลับมาจากประเทศซาอุดีอาระเบีย และผ่านทางด่านปะดังเบซาร์เข้าไทย เมื่อวันที่ 24 พ.ค. และเข้าพัก State Quarantine ที่ จ.สงขลา 3 ราย ยะลา 1 ราย ปัตตานี 1 ราย นราธิวาส 1 ราย และตรวจพบเชื้อเมื่อวันที่ 25 พ.ค. โดย 4 ราย มีอาการไข้ ไอ เจ็บคอ มีเสมหะ ส่วนอีก 2 รายไม่มีอาการ